Maroš Šefčovič

Maroš Šefčovič (sündinud 24. juulil 1966 Bratislavas) on Slovakkia ja Euroopa Liidu diplomaat ja poliitik. Ta on alates 2009. aastast Euroopa Komisjoni volinik, alates 22. augustist 2023 Euroopa Komisjoni juhtiv asepresident Euroopa rohelise kokkuleppe küsimustes. Ta alustas 1984. aastal ülikooliõpinguid Bratislava majanduskõrgkoolis, kuid asus aasta pärast – 1985. aastal – õppima Moskva Riiklikku Rahvusvaheliste Suhete Instituuti, mille lõpetas 1990. aastal. 1987. aasta juunis sai Šefčovičist Tšehhoslovakkia kommunistliku partei liikmekandidaat. Ta pidi kahe aasta jooksul saama heakskiidu partei kolmelt liikmelt ja laiendama teadmisi marksismist-leninismist. 1989. aasta mais esitas ta partei liikmeks astumise avalduse ja 1. juunil 1989 sai temast Tšehhoslovakkia kommunistliku partei liige. 2000. aastal sai ta Bratislava Comeniuse ülikoolist filosoofiadoktori kraadi rahvusvahelises õiguses. Maroš Šefčovič on olnud diplomaat. Ta on töötanud Zimbabwes ja Kanadas, olnud aastatel 1999–2002 Slovakkia suursaadik Iisraelis. Aastatel 2004–2009 oli ta Slovakkia Vabariigi alaline esindaja Euroopa Liidu juures. Maroš Šefčovič on olnud Euroopa Komisjoni volinik alates 1. oktoobrist 2009, mil Slovakkia määras ta Ján Figeľi asemel hariduse, koolituse, kultuuri volinikuks Barroso esimeses komisjonis. Figeľ teatas volinikukohalt lahkumisest 21. septembril 2009, kui ta oli valitud Slovakkia Kristlik-Demokraatliku Liikumise juhiks. Barroso teises komisjonis (2010–2014) oli Maroš Šefčovič institutsioonidevaheliste suhete ja halduse asepresident. Šefčoviči kohustuste hulka kuulus komisjoni haldus ja mõne komisjoni sisetalituse juhtimine. Tema ülesanne oli ka haldusreformi, personali- ja halduspoliitika ning Euroopa koolide ja julgeoleku tugevdamine. Junckeri komisjonis (2014–2019) oli Maroš Šefčovič Euroopa Komisjoni asepresident energialiidu küsimustes ja kosmosepoliitika volinik. 2015. aasta juulis sõlmis ta viieteistkümne Kesk-, Ida- ja Kagu-Euroopa riigi vahel kokkuleppe, et kiirendada gaasiühenduste ehitamist, parandada varustuskindlust, vähendada nende sõltuvust Venemaast ja arendada täielikult integreeritud energiaturg. Pärast 2019. aasta Euroopa Parlamendi valimisi astus volinikukohalt tagasi digitaalse ühtse turu volinik Andrus Ansip, et asuda tööle Euroopa Parlamendi liikmena. 3. juulil 2019 määras Jean-Claude Juncker Šefčovičile ka digitaalse ühte turu portfelli. Von der Leyeni komisjonis (alates 1. detsembrist 2019) sai Maroš Šefčovičist Euroopa Komisjoni asepresident institutsioonidevaheliste suhete ja tulevikusuundade küsimustes. Alates 2021. aastast oli ta kaaseesistuja ja esindas Euroopa Liitu Euroopa Liidu ja Ühendkuningriigi vahelise kaubandus- ja koostöölepinguga loodud partnerlusnõukogus. 22. augustil 2023 astus Euroopa Komisjoni volinikukohalt tagasi Madalmaade esindaja Frans Timmermans, et kandideerida 2023. aasta Madalmaade üldvalimistel. Šefčovičist sai tema asemel komisjoni juhtiv asepresident Euroopa rohelise kokkuleppe küsimustes. Lisaks määras Ursula von der Leyen Šefčovičile ajutiselt kuni Madalmaade uue voliniku määramiseni ka Euroopa Komisjoni kliimavoliniku koha. 9. oktoobril 2023 sai kliimavolikuniks Wopke Hoekstra. 18. jaanuaril 2019 teatas Maroš Šefčovič, et kandideerib 2019. aasta Slovakkia presidendivalimistel. 16. märtsil 2019 toimunud valimiste esimeses voorus kogus Šefčovič 18,66% häältest ja tuli 40,57% häältest kogunud Zuzana Čaputová järel teiseks. Valimised võitis 30. märtsil 2019 toimunud teises voorus Zuzana Čaputová, kes kogus 58,41% häältest.